|  |
| --- |
|  |
| **ΕΡΓΑΣΤΗΡΙΟ 1ο: «Οι εποχές μπερδεύτηκαν!»**  **Διαδικασία**   1. **Παιχνίδι ψυχοκινητικής ενεργοποίησης** (εμπιστοσύνη, δέσιμο)   Για το ζέσταμα και το δέσιμο της ομάδας ο/η εκπαιδευτικός καλεί τα παιδιά να χωριστούν σε ζευγάρια. Δημιουργεί κάρτες με εικόνες από τις τέσσερις εποχές. Οι κάρτες είναι όσες και οι μαθητές/τριες. Κάθε μαθητής/τρια διαλέγει μια κάρτα και βρίσκει τον συμμαθητή/τρια με την κάρτα της ίδιας εποχής. Λένε το όνομά τους, γιατί διάλεξαν αυτή την κάρτα και μοιράζονται κάτι που τους αρέσει στην εποχή που δείχνει η κάρτα τους.   1. **Ανάπτυξη της δραστηριότητας**   Ο/Η εκπαιδευτικός-εμψυχωτής/τρια εισάγει τους/τις μαθητές/τριες με φυσικό τρόπο στο ζήτημα της κλιματικής αλλαγής μέσα από την παρουσίαση ενός σύντομου διαλόγου δυο παιδιών που αναρωτιούνται για τις εποχές και την αλλαγή του κλίματος (βλ. Παράρτημα\_ Υποστηρικτικό Υλικό\_ Εργαστήριο 1\_1.α: «Οι εποχές μπερδεύτηκαν!»).  Μετά από ανταλλαγή σκέψεων, συναισθημάτων και σχετικών εμπειριών από την προσωπική τους ζωή, ακόμα και την ευκαιρία να αναζητήσουν κοινά σημεία μεταξύ αυτών (των εμπειριών), ο/η εκπαιδευτικός-εμψυχωτής/τρια ενθαρρύνει τους μαθητές/τριες να εργαστούν σε ομάδες πάνω σε κείμενα**\***- αποσπάσματα δημοσιευμάτων/άρθρων από τον ηλεκτρονικό Τύπο («[Ο πιο θερμός Ιανουάριος εδώ και 135 χρόνια](https://www.kathimerini.gr/life/environment/850216/o-pio-thermos-ianoyarios-edo-kai-135-chronia/)»Πηγή: kathimerini.gr, **«**[Ο πιο ζεστός Δεκέμβριος των τελευταίων 160 ετών καταγράφηκε στην Αθήνα](https://www.ethnos.gr/ellada/141172_o-pio-zestos-dekembrios-ton-teleytaion-160-eton-katagrafike-stin-athina,)» Πηγή: ethnos.gr ,«[Στη Φινλανδία ο χειμώνας είναι τόσο ζεστός που τα πουλιά παύουν να μεταναστεύουν](https://www.lifo.gr/blogs/almanac/sti-finlandia-o-heimonas-einai-toso-zestos-poy-ta-poylia-payoyn-na-metanasteyoyn)» Πηγή: [lifo.gr](file:///C:\Users\User\Desktop\lifo.gr\teyoy)), που περιγράφουν την παρατηρούμενη αλλαγή του κλίματος στη χώρα μας και σε διάφορα μέρη του πλανήτη (βλ. Εκπαιδευτικό Υλικό/Συνδέσεις και Παράρτημα\_ Υποστηρικτικό Υλικό\_ Εργαστήριο 1\_1.β). Ο/Η εκπαιδευτικός παρουσιάζει τα παραπάνω αποσπάσματα, ένα για κάθε ομάδα και ζητά από τους/τις μαθητές/τριες να τα μελετήσουν, να συζητήσουν σε επίπεδο ομάδας και να καταγράψουν τις σκέψεις τους (Φύλλο Δραστηριότητας 1\_Εργαστήριο 1). Η κάθε ομάδα παρουσιάζει στην ολομέλεια τις σκέψεις της και ακολουθεί συζήτηση, μοίρασμα και ανταλλαγή για τις κλιματικές μεταβολές παντού στον πλανήτη.  Ο/Η εκπαιδευτικός-εμψυχωτής/τρια με τη μέθοδο της πνευματικής διέγερσης: brainstorming και την ερώτηση: «Ποια σκέψη έρχεται στο μυαλό σας ακούγοντας τη λέξη, «κλιματική αλλαγή», καλεί τους/τις μαθητές/τριες να εκφράσουν ελεύθερα τις ιδέες τους για το θέμα, οι οποίες ομαδοποιούνται και καταγράφονται (ιστόγραμμα αρχικών ιδεών για την κλιματική αλλαγή), που αναρτάται στην τάξη σε εμφανές σημείο για να το συμβουλεύονται καθ’ όλη τη διάρκεια του Προγράμματος. Καταγράφουν και τι θέλουν να μάθουν για την κλιματική αλλαγή δημιουργώντας τον πίνακα των ερωτημάτων τους. Κατά αυτόν τον τρόπο δημιουργείται ο καμβάς για την οικοδόμηση της νέας γνώσης.  Οι μαθητές/τριες μπορούν να αξιοποιήσουν τις ιδέες, που καταγράφηκαν και να τις αποτυπώσουν και ψηφιακά δημιουργώντας ένα συννεφόλεξο (wordcloud) με χρήση διαδραστικών εργαλείων <http://www.tagxedo.com/>.  **\*** Τα κείμενα-υποστηρικτικό υλικό δίνονται προς χρήση (βλ. Παράρτημα: Υποστηρικτικό Υλικό\_ Εργαστήριο 1), ωστόσο υπάρχει δυνατότητα να γίνει πλοήγηση των μαθητών/τριών στον ιστοχώρο και άντληση των σχετικών πληροφοριών ή αναζήτηση πληροφοριών στο διαδίκτυο εξασκώντας τις ψηφιακές τους δεξιότητες.  **Κλείσιμο δραστηριότητας**  Ο/η εκπαιδευτικός καλεί τους μαθητές/τριες να γράψουν σε post it τα συναισθήματα, που ένιωσαν στο εργαστήριο και να τα κολλήσουν στο χαρτί του μέτρου γύρω από το ιστόγραμμα των αρχικών ιδεών τους, που αναρτήθηκε στην τάξη. |
| **Εργαστήριο 2: «Συνθέτουμε το παζλ της κλιματικής αλλαγής»**  **Διαδικασία**   1. **Παιχνίδι ψυχοκινητικής ενεργοποίησης** (γνωριμία, εμπιστοσύνη, δέσιμο) :   Για το ζέσταμα και το δέσιμο της ομάδας ο /η εκπαιδευτικός καλεί τα παιδιά να παίξουν ένα παιχνίδι. Ένα κουβάρι ξεκινάει από τον/την εκπαιδευτικό και περνάει από όλους τους/τις μαθητές/τριες με τυχαίο τρόπο. Το κάθε παιδί λέει το όνομά του ή κάτι, που του αρέσει και πετάει το κουβάρι σε κάποιο άλλο παιδί. Έτσι δημιουργείται ένας διάλογος, ένα «δέσιμο» μεταξύ των παιδιών-μελών της ομάδας τάξης.   1. **Ανάπτυξη της δραστηριότητας**   Το εργαστήριο ξεκινά με την προβολή του εκπαιδευτικού βίντεο [**φαινόμενο του θερμοκηπίου**](https://www.youtube.com/watch?v=1ZtQCK9AG20)ΝOESIS SCIENCE CENTER(διάρκειας 5.20΄΄)**.** Πρόκειται για ένα βίντεο, το οποίο εξοικειώνει τους/τις μαθητές/τριες με ζητήματα, που αφορούν την κλιματική αλλαγή περιγράφοντας το φαινόμενο θερμοκηπίου, τη λειτουργία του και τη σχέση του με την υπερθέρμανση του πλανήτη. Το βίντεο είναι διαθέσιμο στον σύνδεσμο <https://www.youtube.com/watch?v=1ZtQCK9AG20>. Οι μαθητές/τριες χωρίζονται σε ομάδες. Ο/Η εκπαιδευτικός-εμψυχωτής/τρια εξηγεί ότι πρόκειται να παρακολουθήσουν βίντεο για το φαινόμενο του θερμοκηπίου και τη σχέση του με τις κλιματική αλλαγή. Στη συνέχεια θα πρέπει κάθε ομάδα να πλοηγηθεί στο διαδίκτυο και να αντλήσει πληροφορίες για το φαινόμενο του θερμοκηπίου και της κλιματικής αλλαγής. Προτείνεται η άντληση των πληροφοριών να γίνει από τον ιστοχώρο του Εθνικού Αστεροσκοπείου Αθηνών [Το φαινόμενο του θερμοκηπίου](https://www.meteo.gr/pdf/thermokipio.pdf) (<https://www.meteo.gr/pdf/thermokipio.pdf>)  και της Ευρωπαϊκής Επιτροπής [Ο πλανήτης μας, το μέλλον μας\_ το επιστημονικό κομμάτι: το φαινόμενο του θερμοκηπίου, τι προκαλεί την κλιματική αλλαγή](https://ec.europa.eu/assets/clima/our_planet_our_future/el/files/assets/basic-html/page6.html) και [Αιτίες της κλιματικής αλλαγής](https://ec.europa.eu/clima/change/causes). Εναλλακτικά, αν δεν υπάρχει δυνατότητα πλοήγησης, ο/η εκπαιδευτικός-εμψυχωτής μοιράζει σε κάθε ομάδα ένα κείμενο**\***-απόσπασμα από ηλεκτρονική πηγή, που αφορά στο φαινόμενο του θερμοκηπίου και της κλιματικής αλλαγής (1η ομάδα:[Το φαινόμενο του θερμοκηπίου](https://www.meteo.gr/pdf/thermokipio.pdf), 2η ομάδα: [Ο πλανήτης μας, το μέλλον μας\_ το επιστημονικό κομμάτι: το φαινόμενο του θερμοκηπίου, τι προκαλεί την κλιματική αλλαγή](https://ec.europa.eu/assets/clima/our_planet_our_future/el/files/assets/basic-html/page6.html), 3η ομάδα: [Αιτίες της κλιματικής αλλαγής](https://ec.europa.eu/clima/change/causes) και 4η ομάδα: [Συνέπειες της κλιματικής αλλαγής](https://ec.europa.eu/environment/basics/global-challenges/consequences/index_el.htm) (βλ. Παράρτημα\_ Υποστηρικτικό Υλικό\_ Εργαστήριο 2 και Εκπαιδευτικό Υλικό/Συνδέσεις). Ζητείται από τους/τις μαθητές/τριες να μελετήσουν και να επεξεργαστούν τα στοιχεία και τις πληροφορίες, να συζητήσουν πάνω σε αυτά και να καταγράψουν τις σκέψεις τους συμπληρώνοντας το σχετικό Φύλλο δραστηριότητας (βλ. Εκπαιδευτικό Υλικό, Δειγματικά φύλλα: Φύλλο Δραστηριότητας\_ Εργαστήριο 2).  Κάθε ομάδα παρουσιάζει τα σχόλια και τις σκέψεις της στην ολομέλεια. Ο/Η εκπαιδευτικός-εμψυχωτής/τρια ενθαρρύνει με κατάλληλες ερωτήσεις την ανάπτυξη διαλογικής συζήτησης για την επεξεργασία της πληροφορίας, την ανάλυση των καταγραφέντων απόψεων και τον προσδιορισμό πιθανών αλληλεξαρτήσεων. Οι μαθητές/τριες αποσαφηνίζουν την έννοια «φαινόμενο του θερμοκηπίου», ανακαλύπτουν την επίδραση του ανθρώπινου παράγοντα (μεταφορές, θέρμανση, εργοστάσια κ.ά.) και εντοπίζουν τις κυριότερες αιτίες αύξησης της συγκέντρωσης των αερίων του θερμοκηπίου (καύση ορυκτών καυσίμων και άνθρακα, καταστροφή δασικών εκτάσεων κ.ά.), που συμβάλλουν στην υπερθέρμανση του πλανήτη και την κλιματική αλλαγή. Μπορούν συνθέτοντας τη νέα γνώση να δημιουργήσουν το δικό τους ψηφιακό παιχνίδι για το φαινόμενο του θερμοκηπίου και της κλιματικής αλλαγή κάνοντας χρήση online εργαλείων:WordWall, LearningApps (<https://wordwall.net/>, [https://learningapps.org/](https://learningapps.org/watch?v=pf0apb6wk21)) ή να παίξουν ψηφιακά παιχνίδια, που έχουμε δημιουργήσει: Σταυρόλεξο για την κλιματική αλλαγή <https://learningapps.org/display?v=pbwz5dwgn21>, Κρυπτόλεξο: <https://wordwall.net/play/16847/606/703> καλλιεργώντας τις ψηφιακές τους δεξιότητες.  **\*** Τα κείμενα-υποστηρικτικό υλικό δίνονται από τον εκπαιδευτικό προς χρήση στους/τις μαθητές/τριες, ωστόσο υπάρχει δυνατότητα να γίνει αναζήτηση πληροφοριών στο διαδίκτυο εξασκώντας τις ψηφιακές τους δεξιότητες.   1. **Κλείσιμο δραστηριότητας**   Ο/Η εκπαιδευτικός-εμψυχωτής/τρια με κατάλληλες ερωτήσεις ενθαρρύνει την ανάπτυξη ανατροφοδοτικής συζήτησης για τη συμμετοχή τους στο εργαστήριο.  Ενδεικτικές ερωτήσεις:   * Τι σας άρεσε/δεν σας άρεσε από το εργαστήριο και γιατί; * Υπάρχει κάτι που σας δυσκόλεψε ή θα θέλατε να αλλάξει; * Σας άρεσε που δουλέψατε ομαδικά; * Υπάρχει κάτι που σας προβλημάτισε σε σχέση με αυτά που ακούσατε;   Οι μαθητές/τριες στην ολομέλεια μιλούν για τα συναισθήματά τους, για τυχόν δυσκολίες που αντιμετώπισαν, συζητούν, ανταλλάσσουν απόψεις. |
| **ΕΡΓΑΣΤΗΡΙΟ 3ο: «Η κλιματική αλλαγή είναι εδώ!»**  **Διαδικασία**   1. **Παιχνίδι ενεργοποίησης γι**α το ζέσταμα της ομάδας:   Ο/Η εκπαιδευτικός-εμψυχωτής/τρια σκορπίζει στο χώρο κάρτες. Οι κάρτες είναι όσες και οι μαθητές/τριες και ανά δυο έχουν γραμμένη την ίδια λέξη ή φράση (κλίμα, λιώσιμο πάγων, ακραία καιρικά φαινόμενα, άνοδος στάθμης θάλασσας, ανθρώπινες δραστηριότητες, αέρια θερμοκηπίου, αύξηση θερμοκρασίας, πλανήτης σε κίνδυνο). Ο/Η εκπαιδευτικός-εμψυχωτής/τρια καλεί τους/τις μαθητές/τριες να διαλέξουν μια κάρτα και να προσπαθήσουν να βρουν τον/την συμμαθητή/τρια, που έχει την κάρτα με την ίδια λέξη ή φράση. Χωρισμένοι σε ζευγάρια οι μαθητές/τριες λένε ο ένας στον άλλο το όνομά τους και μοιράζονται μια σκέψη ή ένα συναίσθημα σε σχέση με την κάρτα τους.   1. **Ανάπτυξη της δραστηριότητας**   Το εργαστήριο εμπλέκει τους/τις μαθητές/τριες σε περαιτέρω διερεύνηση του φαινομένου της κλιματικής αλλαγής. Στην πρώτη φάση του εργαστηρίου ο/η εκπαιδευτικός-εμψυχωτής/τρια μετά από μια σύντομη αναδρομή στο προηγούμενο εργαστήριο χωρίζει τους/τις μαθητές/τριες σε ομάδες των 4-6 ατόμων (δυο ή τρία θρανία) ανάλογα με τον αριθμό των μαθητών της τάξης. Ζητά από κάθε ομάδα να πλοηγηθεί στο διαδίκτυο και να αντλήσει πληροφορίες για τις συνέπειες της κλιματικής αλλαγής, οι δυο πρώτες ομάδες τις συνέπειες στο φυσικό περιβάλλον, ενώ οι άλλες δυο τις συνέπειες στους ανθρώπους. Προτείνεται η άντληση των πληροφοριών να γίνει από τον ιστοχώρο της Ευρωπαϊκής Επιτροπής (Πηγή: [Ευρωπαϊκή Επιτροπή](http://ec.europa.eu/index_en.htm)\_Συνέπειες της Κλιματικής Αλλαγής [Ακραίος καιρός που προκαλείται από την κλιματική αλλαγή](https://ec.europa.eu/clima/sites/youth/impacts_en" \l "around-the-world), Αύξηση της στάθμης της θάλασσας, κίνδυνοι για την άγρια ζωή, θερμότεροι ωκεανοί, κίνδυνοι της ανθρώπινης υγείας, λιγότερο φαγητό περισσότερα προβλήματα <https://ec.europa.eu/clima/sites/youth/impacts_en#around-the-world>  <https://ec.europa.eu/clima/sites/youth/impacts_en>). Εναλλακτικά, αν δεν υπάρχει δυνατότητα πλοήγησης, ο/η εκπαιδευτικός-εμψυχωτής μοιράζει σε κάθε ομάδα ένα κείμενο**\***, που αφορά στις επιπτώσεις της κλιματικής αλλαγής (Πηγή: [Ευρωπαϊκή Επιτροπή](http://ec.europa.eu/index_en.htm)\_[Ο πλανήτης μας, το μέλλον μας](Ο%20πλανήτης%20μας,%20το%20μέλλον%20μας) <https://ec.europa.eu/clima/sites/youth/impacts_en>) (βλ. Παράρτημα\_ Υποστηρικτικό Υλικό\_ Εργαστήριο 3 και Εκπαιδευτικό Υλικό/Συνδέσεις) επεξηγώντας ότι θα πρέπει να το μελετήσουν και να το επεξεργαστούν στις ομάδες. Οι μαθητές/τριες (πλοηγούνται, συλλέγουν πληροφορίες) μελετούν τα κείμενα, επεξεργάζονται τα στοιχεία τους, προβληματίζονται για τις συνέπειες της κλιματικής αλλαγής (περιβαλλοντικές, κοινωνικές, οικονομικές) και συμπληρώνουν το Φύλλο Δραστηριότητας (βλ. Υποδειγματικό Υλικό - Δειγματικά φύλλα\_ ΕΡΓΑΣΤΗΡΙΟ 3\_3α), όπου κατηγοριοποιούν τα αίτια και τις επιπτώσεις της κλιματικής αλλαγής. Κάθε ομάδα παρουσιάζει τις σκέψεις της στην ολομέλεια και η συζήτηση μεταφέρεται στην ομάδα-τάξη. Ο/η εκπαιδευτικός-εμψυχωτής με κατάλληλες ερωτήσεις καθοδηγεί τους μαθητές/τριες να συνειδητοποιήσουν μέσα από την αλληλεπίδραση την πολυπλοκότητα του προβλήματος και τον παγκόσμιο χαρακτήρα του (Ενδεικτικές ερωτήσεις: μπορείτε να περιγράψετε πως η κλιματική αλλαγή επηρεάζει το περιβάλλον, τη θερμοκρασία του πλανήτη, την στάθμη της θάλασσας, την ανθρώπινη υγεία, την ποιότητα ζωής, κ.ά.).  Η επόμενη φάση του εργαστηρίου εμπλέκει τους/τις μαθητές/τριες σε ένα παιχνίδι ρόλων με σκοπό να καλλιεργήσουν την ενσυναίσθηση, να βιώσουν πώς νιώθει ο θαλάσσιος κόσμος, που απειλείται από την κλιματική αλλαγή και να εκφραστούν δημιουργικά μέσα από δραματοποίηση. Ο/Η εκπαιδευτικός-εμψυχωτής δημιουργεί την παρακάτω συνθήκη και την παρουσιάζει: «Πώς θα αισθανόσουν αν ήσουν ένα κοράλλι ή ένα στρείδι που ζει στους κοραλλιογενείς ύφαλους και δυσκολεύεται να επιβιώσει, γιατί το νερό έχει ζεσταθεί και είναι όξινο; Αν ήσουν ένα ψάρι, που χάνει το ένα μετά το άλλο τα γεύματά του ή αναγκάστηκε λόγω αύξηση της θερμοκρασίας των ωκεανών να μεταναστεύσει στους πόλους, όπου το νερό είναι πιο δροσερό»; Προτρέπει τους/τις μαθητές/τριες να «δώσουν ζωή» στους θαλάσσιους οργανισμούς, που κινδυνεύουν, δραματοποιώντας φανταστικούς διαλόγους μεταξύ τους. Οι μαθητές/τριες μέσα από τη συμμετοχή τους μπαίνουν στη θέση του θαλάσσιου κόσμου, που απειλείται από την κλιματική αλλαγή, κατανοούν τις συνέπειές της στα οικοσυστήματα, αντιλαμβάνονται την αλυσίδα ζωής και τις σχέσεις αλληλεξάρτησης στον πλανήτη, καλλιεργούν δεξιότητες ενσυναίσθησης, επικοινωνίας και αναπτύσσουν τη δημιουργικότητά τους.  Στη συνέχεια ο/η εκπαιδευτικός-εμψυχωτής/τρια καλεί τους/τις μαθητές/τριες να στείλουν τα δικά τους μηνύματα στους ανθρώπους συντάσσοντας «κείμενο-διαμαρτυρία» των θαλάσσιων οργανισμών, που απειλούνται από την κλιματική αλλαγή, στο οποίο εκπέμπουν σήμα κινδύνου για την επιβίωσή τους. Τα κείμενα προτείνεται να γίνουν σε ψηφιακή μορφή. Δίνεται σχετικό φύλλο δραστηριότητας που μπορεί να λειτουργήσει ως πρότυπο (βλ. Υποδειγματικό Υλικό-Δειγματικά φύλλα: Φύλλο δραστηριότητας\_ Εργαστήριο 3\_3β). Κάθε ομάδα δια του εκπρόσωπου της παρουσιάζει στην ολομέλεια το «κείμενο-διαμαρτυρία», που συνέταξε. Εναλλακτικά οι ομάδες μπορούν να συνεχίσουν τα σενάριο και να δημιουργήσουν τις δικές τους ψηφιακές ιστορίες αξιοποιώντας online ψηφιακά εργαλεία (<http://storybird.com/>).Τα παραγόμενα μπορούν να αναρτηθούν σε πίνακα ανακοινώσεων padlet, που μπορούν εύκολα να δημιουργήσουν με τη χρήση online πλατφόρμας (<https://el.padlet.com/dashboard>) και να δημοσιευτούν στην ιστοσελίδα του σχολείου προς ευαισθητοποίηση στους κινδύνους που απειλούν τη βιωσιμότητα της θαλάσσιας ζωής από την κλιματική αλλαγή.  **\*** Τα κείμενα-υποστηρικτικό υλικό δίνονται από τον εκπαιδευτικό στους/τις μαθητές/τριες προς μελέτη και επεξεργασία, ωστόσο υπάρχει δυνατότητα να αναζητήσουν μόνοι τους πληροφορίες στο διαδίκτυο για τις συνέπειες της κλιματικής αλλαγής εξασκώντας τις ψηφιακές τους δεξιότητες.  **Αναστοχασμός:**  Ο/η εκπαιδευτικός-εμψυχωτής/τρια με κατάλληλες ερωτήσεις ενθαρρύνει την ανάπτυξη ανατροφοδοτικής συζήτησης πάνω στη δραστηριότητα. Ενδεικτικές ερωτήσεις:   * Τι σας άρεσε/δεν σας άρεσε από αυτό το εργαστήριο και γιατί; * Υπάρχει κάτι που σας δυσκόλεψε ή θα θέλατε να αλλάξει; * Σας άρεσε που δουλέψατε ομαδικά; * Πώς νιώσατε που μπήκατε στη θέση των θαλάσσιων πλασμάτων, που απειλούνται; * Υπάρχει κάτι που σας προβλημάτισε σε σχέση με αυτά που ακούσατε;   Οι μαθητές στην ολομέλεια μιλούν για τα συναισθήματά τους, για τυχόν δυσκολίες που αντιμετώπισαν, συζητούν, ανταλλάσσουν απόψεις. |
| **ΕΡΓΑΣΤΗΡΙΟ 4Ο : «Με το βλέμμα στο μέλλον»**  **Διαδικασία**   1. **Παιχνίδι ενεργοποίησης γι**α το ζέσταμα της ομάδας:   Ο εκπαιδευτικός ζητά από τους/τις μαθητές/τριες να σχηματίσουν κύκλο και να πουν καθένας/μία τους το όνομά τους με διαφορετικό τόνο φωνής, ο/η πρώτος/η ψιθυριστά, ο/η δεύτερη κανονικά, ο/η τρίτη πιο δυνατά, ο/η τέταρτος/η πολύ δυνατά ο/η πέμπτος/η πάλι ψιθυριστά κοκ, έτσι ώστε να δημιουργήσουν ένα ηχητικό κύμα που εναλλάσσεται διαδοχικά σε ένταση. Το παιχνίδι συμβάλλει βιωματικά στην επικοινωνία των μελών της ομάδας.   1. **Ανάπτυξη της δραστηριότητας**   Ο/Η εκπαιδευτικός-εμψυχωτής/τρια χωρίζει τους/τις μαθητές/τριες σε ομάδες και τους παρουσιάζει τρία μελλοντικά σενάρια για την κλιματική αλλαγή. Το πρώτο σενάριο υποστηρίζει ότι η κατάσταση σε σχέση με την κλιματική αλλαγή στον πλανήτη θα μείνει ως έχει, το δεύτερο σενάριο ότι η κατάσταση θα επιδεινωθεί στο μέλλον και το τρίτο σενάριο ότι η κατάσταση θα βελτιωθεί. Προτρέπει τους/τις μαθητές/τριες να διακρίνουν το πιθανότερο από το επιθυμητό σενάριο και να διερευνήσουν τι πρέπει να αλλάξει για ένα καλύτερο μέλλον. Οι μαθητές/τριες συζητούν στις ομάδες τους, προβληματίζονται και καταγράφουν τις σκέψεις τους (βλ. Υποδειγματικό Υλικό-Δειγματικά Φύλλα: Φύλλο Δραστηριότητας \_ ΕΡΓΑΣΤΗΡΙΟ 4α). Κάθε ομάδα παρουσιάζει στην ολομέλεια. Η συζήτηση μεταφέρεται σε επίπεδο τάξης. Ο/Η εκπαιδευτικός/εμψυχωτής/τρια καθοδηγεί με κατάλληλες ερωτήσεις (ποιο είναι το επικρατέστερο πιθανό σενάριο και ποιο το επικρατέστερο επιθυμητό; Υπάρχουν διαφορές ανάμεσα στις ομάδες κ.ά.) και θέτει τον προβληματισμό: «Πώς μπορούμε να φτάσουμε στο επιθυμητό σενάριο; Μπορούμε να συμβάλουμε στην προστασία του κλίματος και στον μετριασμό των συνεπειών της κλιματικής αλλαγής; Με ποιους τρόπους;».  Για να βοηθήσει τους/τις μαθητές/τριες να απαντήσουν στα ερωτήματα, ζητά από κάθε ομάδα να πλοηγηθεί στο διαδίκτυο και να αντλήσει πληροφορίες και στοιχεία για πολιτικές και πρακτικές μετριασμού της κλιματικής αλλαγής από τον ιστοχώρο της Ευρωπαϊκής Ένωσης (Πηγή: Ευρωπαϊκή Επιτροπή <https://ec.europa.eu/clima/sites/youth/solutions/solutions-city_en>). Αν δεν υπάρχει δυνατότητα πλοήγησης, ο/η εκπαιδευτικός-εμψυχωτής/τρια μοιράζει σε κάθε ομάδα ένα κείμενο**\***, που αφορά σε πολιτικές προσαρμογής στην κλιματική αλλαγή και μετριασμού των συνεπειών (Πηγή: Ευρωπαϊκή Επιτροπή <https://ec.europa.eu/clima/sites/youth/solutions/solutions-city_en>) (βλ. Παράρτημα: Υποστηρικτικό υλικό\_ Εργαστήριο 4) (1η ομάδα: [Δήμαρχοι σε αποστολή (Συμφωνία για μείωση Co2](https://ec.europa.eu/clima/sites/youth/solutions/solutions-city_en)), [εναλλακτικοί τρόποι μετακίνησης](https://ec.europa.eu/clima/sites/youth/solutions/solutions-city_en), 2η ομάδα: [Μπορούμε να σταματήσουμε την κλιματική αλλαγή; Προετοιμασία για ακραίες καιρικές συνθήκες](file:///C:\Users\User\Desktop\ΠΡΟΕΤΟΙΜΑΣΙΑ%20ΓΙΑ%20ΑΚΡΑΙΕΣ%20ΚΑΙΡΙΚΕΣ%20ΣΥΝΘΗΚΕΣ), 3η ομάδα: [Κλίμα και φύση](https://ec.europa.eu/clima/sites/youth/solutions/solutions-nature_en), [Κλίμα και απορρίμματα](https://ec.europa.eu/clima/sites/youth/solutions/solutions-waste_en), 4η ομάδα: [Κλίμα και ενέργεια](https://ec.europa.eu/clima/sites/youth/solutions/solutions-energy_en)). Οι μαθητές/τριες (πλοηγούνται, συλλέγουν πληροφορίες) μελετούν κείμενα, επεξεργάζονται τα στοιχεία τους, διερευνούν και καταγράφουν πολιτικές-καλές πρακτικές προσαρμογής στην κλιματική αλλαγή και μετριασμού των συνεπειών της και κάνουν τις δικές τους προτάσεις για την προστασία του κλίματος, τις οποίες παρουσιάζουν στην τάξη (βλ. Υποδειγματικό Υλικό-Δειγματικά Φύλλα : Φύλλο δραστηριότητας\_ Εργαστήριο 4\_ 4β1).  Μετά από διαλογική συζήτηση και επεξεργασία σε επίπεδο τάξης οι μαθητές/τριες καλούνται να συντάξουν τον εννοιολογικό χάρτη της κλιματικής αλλαγής(αίτια, συνέπειες, λύσεις) σε ψηφιακή μορφή με χρήση οnline εργαλείων (Bubbl.us <https://bubbl.us/>). Ο/Η εκπαιδευτικός-εμψυχωτής/τρια εξηγεί ότι πρέπει να οργανώσουν οπτικά την έννοια από το γενικό στο ειδικό με προσδιορισμό των μεταξύ τους σχέσεων. Για να τους βοηθήσει μπορεί να χρησιμοποιήσει ως πρότυπο ημιδομημένο χάρτη (βλ. Υποδειγματικό Υλικό-Δειγματικά Φύλλα: Φύλλο δραστηριότητας\_ Εργαστήριο 4\_ 4β2\_ <http://go.bubbl.us/bb25bf/9867?/New-Mind-Map>), όπου ορισμένες από τις έννοιες είναι ήδη σημειωμένες. Ενθαρρύνει να εντοπίσουν τις κύριες έννοιες, να τις ιεραρχήσουν (τοποθετώντας στην κορυφή την πιο γενική και από κάτω τις ειδικότερες σε επάλληλα επίπεδα συνδέοντάς τις με γραμμές σύνδεσης και συνδετικές λέξεις). Οι μαθητές/τριες δουλεύουν συνεργατικά και δημιουργούν τον δικό τους χάρτη καλλιεργώντας τις ψηφιακές τους δεξιότητες και την κριτική και δημιουργική τους σκέψη.  **\*** Τα κείμενα-υποστηρικτικό υλικό δίνονται προς χρήση από τον εκπαιδευτικό, ωστόσο υπάρχει δυνατότητα να προτρέψει τους μαθητές/τριες να αναζητήσουν μόνοι τους πληροφορίες στο διαδίκτυο εξασκώντας τις ψηφιακές τους δεξιότητες.  **Αναστοχασμός:** Ο/Η εκπαιδευτικός-εμψυχωτής/τρια ενθαρρύνει την ανάπτυξη ανατροφοδοτικής συζήτησης πάνω στη δραστηριότητα.  Ενδεικτικές ερωτήσεις:   * Τι σας άρεσε/δεν σας άρεσε και γιατί; * Υπάρχει κάτι που σας δυσκόλεψε ή θα θέλατε να αλλάξει; * Σας άρεσε που δουλέψατε συνεργατικά; * Υπάρχει κάτι που θα θυμάστε από αυτή τη δραστηριότητα; |
| **Εργαστήριο 5: «Μαθαίνουμε για τον Στόχο 13 - συμβάλλουμε στην προστασία του κλίματος»!**  **Διαδικασία-Ανάπτυξη εργαστηρίου**  Παιχνίδι ενεργοποίησης για το ζέσταμα της ομάδας:  Ένα κουβάρι ξεκινάει από τον/την εκπαιδευτικό και περνάει από όλους τους/τις μαθητές/τριες με τυχαίο τρόπο. Το κάθε παιδί λέει το όνομά του ή κάτι που του αρέσει και πετάει το κουβάρι σε κάποιο άλλο παιδί. Έτσι δημιουργείται ένας διάλογος, ένα «δέσιμο» μεταξύ των παιδιών-μελών της ομάδας τάξης.  **Ανάπτυξη δραστηριότητας**  Ο/η εκπαιδευτικός-εμψυχωτής/τρια ενθαρρύνει την ανάπτυξη συζήτησης για τους 17 Παγκόσμιους Στόχους της Βιώσιμης Ανάπτυξης (Σ.Β.Α.) του Ο.Η.Ε. με ορίζοντα το 2030 και συγκεκριμένα τον Στόχο 13, που αφορά στο Κλίμα (ενδεικτικές ερωτήσεις: Γνωρίζετε την παγκόσμια πρωτοβουλία για τους 17 Σ.Β.Α., έχετε ακούσει γι’ αυτούς;). Στη συνέχεια χωρίζει τους/τις μαθητές/τριες σε ομάδες και προτρέπει να αναζητήσουν πληροφορίες ή πολυμεσικό υλικό στο διαδίκτυο για τους 17 Σ.Β.Α. και συγκεκριμένα τον Στόχο 13 (Δράση για το κλίμα). Εναλλακτικά μοιράζεται σε κάθε ομάδα ένα κείμενο για τους 17 Σ.Β.Α. και τον Στόχο 13 (βλ. Παράρτημα\_ Υποστηρικτικό Υλικό \_Εργαστήριο 5) πάνω στο οποίο οι μαθητές/τριες καλούνται να συζητήσουν πρώτα σε επίπεδο ομάδας και στη συνέχεια σε επίπεδο τάξης. Ο/η εκπαιδευτικός-εμψυχωτής βοηθά να μοιραστούν τη νέα γνώση για τον Στόχο 13 και να συνειδητοποιήσουν τον παγκόσμιο χαρακτήρα του προβλήματος, που απαιτεί δράσεις σε κάθε επίπεδο (τοπικό και παγκόσμιο, ατομικό και συλλογικό).  Η συζήτηση μεταφέρεται στις καθημερινές μας συνήθειες, που συμβάλλουν στην κλιματική αλλαγή (σπατάλη ενέργειας και φυσικών πόρων, υπερκατανάλωση κ.ά.) και σε αλλαγές, που μπορούμε να κάνουμε για την προστασία του κλίματος. Οι μαθητές/τριες χωρίζονται σε ομάδες. Ο/η εκπαιδευτικός-εμψυχωτής/τριες ζητά κάθε ομάδα να πλοηγηθεί στο διαδίκτυο και να αντλήσει πληροφορίες και καλές πρακτικές από επιλεγμένες πηγές (πηγή: Ευρωπαϊκή Επιτροπή). [Τι μπορείς να κάνεις εσύ για την κλιματική αλλαγή](https://ec.europa.eu/clima/sites/youth/what-about-you_el); [Επιλογές μετριασμού της κλιματικής αλλαγής](http://www.sameworld.eu/el/anakalypste-to-ergo/klimatiki-allagi,). Αν δεν υπάρχει δυνατότητα πλοήγησης, ο/η εκπαιδευτικός-εμψυχωτής μοιράζει σε κάθε ομάδα ένα κείμενο**\***, που αφορά σε προτάσεις εξοικονόμησης ενέργειας για την αντιμετώπιση της κλιματικής αλλαγής (Πρώτη ομάδα: [Συμβουλές για το σπίτι\_ θέρμανση και ψύξη\_ μόνωση](https://ec.europa.eu/clima/citizens/tips_el). Δεύτερη ομάδα : [Συμβουλές για το σπίτι\_ στην κουζίνα\_ έξυπνο πλύσιμο\_ εξοικονόμηση ενέργειας](https://ec.europa.eu/clima/citizens/tips_el). Τρίτη ομάδα: [Στο δρόμο\_ Σκεφτείτε προτού οδηγήσετε](https://ec.europa.eu/clima/citizens/tips/mobility_el). Τέταρτη ομάδα: [Αναπροσαρμόστε τις αγορές σας και τις διατροφικές σας συνήθειες](https://ec.europa.eu/clima/citizens/tips/shopping_el)) (βλ. Παράρτημα: Υποστηρικτικό υλικό\_ Εργαστήριο 5).  Το εργαστήριο ολοκληρώνεται με τη δημιουργία οικοκώδικα καλών πρακτικών για την προστασία του κλίματος. Στην ολομέλεια αναπτύσσεται συζήτηση γύρω από τις αλλαγές, που μπορούν να γίνουν στις καθημερινές μας συνήθειες για τον μετριασμό των επιπτώσεων της κλιματικής αλλαγής και συντάσσεται «Οικοκώδικας καλών πρακτικών : Όλοι μαζί προστατεύουμε το κλίμα» (βλ. Υποδειγματικό Υλικό-Δειγματικά Φύλλα: Φύλλο δραστηριότητας\_ Εργαστήριο 5\_ 5β). Ο οικοκώδικας, που προτείνεται να γίνει σε ψηφιακή μορφή και μπορεί να φιλοτεχνηθεί σε μορφή poster (Genial.ly <https://www.genial.ly/>, Canva <https://www.canva.com/el_gr/>), αποτελεί δέσμευση για την ανάπτυξη υπεύθυνης περιβαλλοντικά συμπεριφοράς και μπορεί να αναρτηθεί στην τάξη, στην ιστοσελίδα του σχολείου ή στους κοινόχρηστους χώρους του (π.χ. καλές πρακτικές: αποφεύγουμε την υπερκατανάλωση, ανακυκλώνουμε και επαναχρησιμοποιούμε υλικά, επιλέγουμε τρόπους μετακίνησης φιλικούς προς το περιβάλλον, μειώνουμε την κατανάλωση ενέργειας στο σπίτι και το σχολείο, σβήνουμε τα φώτα όταν δεν τα χρειαζόμαστε, ρυθμίζουμε το θερμοστάτη, βγάζουμε από την πρίζα τις ηλεκτρικές συσκευές, μειώνουμε τον όγκο των απορριμμάτων μας κ.ά.).  **Αναστοχασμός:** Ο/Η εκπαιδευτικός-εμψυχωτής/τρια ενθαρρύνει την ανάπτυξη ανατροφοδοτικής συζήτησης πάνω στη δραστηριότητα.  Ενδεικτικές ερωτήσεις:   * Τί σας άρεσε/δεν σας άρεσε και γιατί; * Πως αισθανθήκατε; * Σας άρεσε που δουλέψατε συνεργατικά; * Μάθατε κάτι που δε γνωρίζατε; * Υπάρχει κάτι που θα θυμάστε από αυτή τη δραστηριότητα; |
| **ΕΡΓΑΣΤΗΡΙΟ 6:** **«Επικοινωνούμε το μήνυμα-αλλάζουμε την κοινωνία»**  **Διαδικασία**   * **Παιχνίδι ενεργοποίησης γι**α το ζέσταμα της ομάδας:   Ο εκπαιδευτικός ζητά από τους/τις μαθητές/τριες να σχηματίσουν κύκλο και να πουν καθένας τους το όνομά τους με διαφορετικό τόνο φωνής, ο 1ος ψιθυριστά, ο 2ος κανονικά, ο 3ος πιο δυνατά, ο 4ος πολύ δυνατά ο 5ο πάλι ψιθυριστά κοκ, έτσι ώστε να δημιουργήσουν ένα ηχητικό κύμα που εναλλάσσεται διαδοχικά σε ένταση. Το παιχνίδι συμβάλει βιωματικά στην επικοινωνία των μελών της ομάδας.   * **Ανάπτυξη της δραστηριότητας**   Το εργαστήριο εμπλέκει τους/τις μαθητές/τριες στον συνεργατικό και συμμετοχικό σχεδιασμό καμπάνιας ενημέρωσης και ευαισθητοποίησης της σχολικής και ευρύτερης κοινότητας για το ζήτημα της κλιματικής αλλαγής. Χρησιμοποιεί ως αφόρμηση την πρωτοβουλία του Μουσείου του Πράδο και της περιβαλλοντικής οργάνωσης WWF, που ένωσαν τις δυνάμεις τους και έκαναν παρεμβάσεις σε γνωστούς πίνακες ζωγραφικής με σκοπό να ευαισθητοποιήσουν την κοινή γνώμη στις επιπτώσεις της κλιματικής αλλαγής. Οι μαθητές/τριες χωρίζονται σε ομάδες. Ο/η εκπαιδευτικός-εμψυχωτής μοιράζει σε κάθε ομάδα το κείμενο**\***, που παρουσιάζει την πρωτοβουλία του Μουσείου και της WWF και τους πίνακες ζωγραφικής που αξιοποιήθηκαν (Πηγή: ΤΑ Νέα ["Διάσημοι πίνακες ζωγραφικής μετατρέπονται και προειδοποιούν για την κλιματική αλλαγή"](https://www.tanea.gr/2019/12/11/world/diasimoi-pinakes-metatrepontai-kai-proeidopoioun-gia-tin-klimatiki-allagi/) (βλ. Παράρτημα: Υποστηρικτικό Υλικό\_ Εργαστήριο 6) και προτρέπει τους/τις μαθητές/τριες να το μελετήσουν και να συζητήσουν τις σκέψεις τους (βλ. Υποδειγματικό Υλικό-Δειγματικά Φύλλα: Φύλλο Δραστηριότητας\_ Εργαστήριο 6). Ενθαρρύνει να σκεφτούν και να προτείνουν δράσεις ενημέρωσης/ευαισθητοποίησης για την κλιματική αλλαγή (-Τι μπορούμε να κάνουμε ως τάξη για να ενεργοποιήσουμε όσο το δυνατόν περισσότερους στην προσπάθεια ενάντια στην κλιματική αλλαγή;). Οι μαθητές/τριες καταθέτουν τις προτάσεις τους, που μπορεί να είναι π.χ. να «παρέμβουν» κι αυτοί με τη δική τους “διαφορετική ματιά” σε πίνακες γνωστών ζωγράφων και να στείλουν τα δικά τους μηνύματα με όχημα την τέχνη (μπορούν να δώσουν και νέο τίτλο τους πίνακες). Μπορεί, επίσης, να προτείνουν τη φιλοτέχνιση αφισών-poster με μηνύματα-συνθήματα ή τη δημιουργία ενημερωτικών φυλλαδίων με προτάσεις-καλές πρακτικές για την προστασία του κλίματος αξιοποιώντας online εργαλεία (<https://www.genial.ly/>, <https://www.canva.com/el_gr/>), την ηχογράφηση ραδιοφωνικού μηνύματος, τη δημιουργία σύντομου βίντεο ενημέρωσης/ευαισθητοποίησης για την κλιματική αλλαγή ή τηλεοπτικού σποτ (<https://www.genial.ly/>), τη σύνταξη άρθρου και τη δημοσίευσή του στον τοπικό Τύπο κ.ά.  Ο/Η εκπαιδευτικός-εμψυχωτής/τρια μπορεί να παρουσιάσει στους/στις μαθητές/τριες διαδραστικά παιχνίδια για την κλιματική αλλαγή (Σταυρόλεξο: <https://learningapps.org/display?v=pbwz5dwgn21> και να τους προτρέψει να δημιουργήσουν τα δικά τους π.χ. για την εμπέδωση καλών πρακτικών προστασίας του κλίματος) αξιοποιώντας οnline εργαλεία (<https://wordwall.net/>, <https://learningapps.org/>, <https://www.jigsawplanet.com/>), τα οποία μπορούν να κοινοποιήσουν στην ιστοσελίδα του σχολείου.  Μετά από συζήτηση αποφασίζουν ποιες δράσεις ενημέρωσης/ευαισθητοποίησης θα υλοποιήσουν και με ποιο τρόπο, τι μορφή θα έχουν οι δράσεις τους (ψηφιακή ή έντυπη), ποιο θα είναι το περιεχόμενό τους, τι θα αναλάβει κάθε ομάδα. Σχηματίζουν ομάδες δράσης και αρχίζουν την υλοποίησή τους. Έτσι η πρώτη ομάδα μπορεί να αναλάβει π.χ. τη φιλοτέχνιση αφίσας, η δεύτερη τη δημιουργία σύντομου ενημερωτικού βίντεο για τον μετριασμό των συνεπειών της κλιματικής αλλαγής και την προστασία του κλίματος, η τρίτη την ηχογράφηση σχετικού μηνύματος ευαισθητοποίησης και η τέταρτη τη δημιουργία διαδραστικού παιχνιδιού, που θα κοινοποιηθεί στις άλλες τάξεις και την ιστοσελίδα του σχολείου. Στην υλοποίηση των δράσεων είναι σημαντικό να εμπλακούν όλοι οι μαθητές/τριες. Τα παραγόμενα σε ψηφιακή μορφή μπορούν να αναρτηθούν σε ψηφιακό πίνακα padlet, στην ιστοσελίδα του σχολείου, να αποσταλούν στον τοπικό τύπο ή ραδιοφωνικό σταθμό, να παρουσιαστούν σε μαθητές/τριες άλλων τάξεων για διάχυση, ενώ τα έντυπα μπορούν να αναρτηθούν σε κεντρικό σημείο του σχολείου ή να διανεμηθούν (φυλλάδια) σε μαθητές, γονείς και κατοίκους της περιοχής.  **Αναστοχασμός:** Ο/Η εκπαιδευτικός-εμψυχωτής/τρια ενθαρρύνει την ανάπτυξη ανατροφοδοτικής συζήτησης πάνω στη δραστηριότητα.  Ενδεικτικές ερωτήσεις:   * Τι σας άρεσε/δεν σας άρεσε και γιατί; * Υπάρχει κάτι που σας δυσκόλεψε ή θα θέλατε να αλλάξει; * Σας άρεσε που δουλέψατε συνεργατικά; * Υπάρχει κάτι που θα θυμάστε από αυτή τη δραστηριότητα; * Τι πήγε ή τι δεν πήγε καλά; |
| **ΕΡΓΑΣΤΗΡΙΟ 7**: **«Αξιολογούμε τη δράση μας και προχωράμε»**  **Διαδικασία**  Το εργαστήριο εμπλέκει τους/τις μαθητές/τριες στον αναστοχασμό, την ανασκόπηση και την συνολική αξιολόγηση της δράσης τους στο πλαίσιο του Προγράμματος. Ο/Η εκπαιδευτικός ενθαρρύνει τους/τις μαθητές/τριες να ανακαλέσουν την όλη διαδικασία, να θυμηθούν τα στάδια της εργασίας τους, από πού ξεκίνησαν και πού έφτασαν, τι ήξεραν στην αρχή για την κλιματική αλλαγή, τι ήθελαν να μάθουν και τι έμαθαν τελικά. Οι μαθητές/τριες μέσα από διαλογική συζήτηση αναστοχάζονται τη δράση τους συνολικά και σε κάθε ένα εργαστήριο, ανατρέχουν στα έργα και τις δημιουργίες τους, εκφράζουν ελεύθερα τις σκέψεις και τα συναισθήματά τους μιλούν για τυχόν δυσκολίες, ανταλλάσσουν απόψεις, αιτιολογούν (ποια δραστηριότητα τους άρεσε περισσότερο και γιατί, τι τους προβλημάτισε), αξιολογούν την εμπειρία της συνεργασίας τους και τη συνολική εμπειρία από τη συμμετοχή τους στο πρόγραμμα και τα αποτελέσματά του (τι κατάφεραν, πως το κατάφεραν και γιατί αυτό είναι σημαντικό: τι μπορούν να κάνουν τώρα). Συμπληρώνουν το τελικό ιστόγραμμα των ιδεών τους (τι ξέρουν πια -τι έμαθαν για την κλιματική αλλαγή), συγκρίνουν τις αρχικές με τις νέες ιδέες τους και καλλιεργούν μεταγνωστικές δεξιότητες.  Ο/Η εκπαιδευτικός-εμψυχωτής/τρια ενθαρρύνει να σκεφτούν και να προτείνουν τρόπους κοινοποίησης των αποτελεσμάτων του προγράμματός τους στη σχολική ή την τοπική κοινότητα (-πώς μπορούμε να μοιραστούμε όσα μάθαμε;) Οι ιδέες, που θα προκύψουν, καταγράφονται. Οι μαθητές/τριες αποφασίζουν πώς θα επικοινωνήσουν τα αποτελέσματα τους και αρχίζουν να σχεδιάζουν τη δράση τους, που μπορεί να είναι: π.χ. οργάνωση Έκθεσης Μαθητικής Δημιουργίας με τα έργα τους (ενημερωτικά poster-αφίσες και φυλλάδια, κείμενα, εννοιολογικός πίνακας, ιστογράμματα κ.ά.), δημιουργία ψηφιακού αφηγήματος με όλες τις δράσεις των εργαστηρίων, παρουσίαση του προγράμματος και των παραγόμενων στις άλλες τάξεις του σχολείου ή στους γονείς αξιοποιώντας λογισμικά επεξεργασίας κειμένου και παρουσίασης, διοργάνωση ημερίδας ή ανοιχτής συζήτησης ή εκδήλωσης για την κλιματική αλλαγή (<http://storybird.com/>, Genial.ly <https://www.genial.ly/>). Τα παραγόμενα, που έχουν δημιουργηθεί κατά τη διάρκεια των επτά (7) Εργαστηρίων, αποτελούν τον οδηγό της εξέλιξης του προγράμματος. Τα έργα σε ψηφιακή μορφή μπορούν να αναρτηθούν σε ψηφιακό πίνακα padlet ή στην ιστοσελίδα του σχολείου, ενώ αυτά σε έντυπη μορφή να αναρτηθούν σε κεντρικό σημείο του σχολείου, να εκτεθούν σε έναν ειδικά διαμορφωμένο χώρο του σχολείου ή της κοινότητας, να διανεμηθούν (φυλλάδια) σε μαθητές, γονείς και κατοίκους της περιοχής και να αποτελέσουν ερέθισμα για σκέψη και δράση. Έτσι το πρόγραμμα ξεφεύγει από τους τέσσερις τοίχους της σχολικής αίθουσας και γίνεται «όχημα» σύνδεσης του σχολείου με τη ζωή.  Στην τελική φάση του εργαστηρίου ο/η εκπαιδευτικός/εμψυχωτής προτρέπει τους μαθητές/τριες να επιλέξουν δείγματα από τα έργα τους (φύλλα δραστηριότητας, κείμενα, poster-αφίσες, εννοιολογικό χάρτη, ενημερωτικά φυλλάδια, βίντεο, ψηφιακό αφήγημα, παρουσιάσεις, ηχογραφήσεις ή βιντεοσκοπήσεις δράσεων, φωτογραφίες έργων ή από την υλοποίηση δράσεων, παιχνίδια, κατασκευές), προκειμένου να τα συμπεριλάβουν στον ατομικό τους φάκελο-portfolio. Οι μαθητές/τριες επιλέγουν ποια από τα έργα-τεκμήρια της δουλειάς τους στο πρόγραμμα θα συμπεριλάβουν στο portfolio και αιτιολογούν την επιλογή τους (αυτοαξιολόγηση).  **Αναστοχασμός:** Οι μαθητές/τριες συνοψίζουν σκέψεις, συναισθήματα εντυπώσεις, συμπληρώνουν φύλλα αυτοαξιολόγησης, ετεροαξιολόγησης, που συμπεριλαμβάνονται κι αυτά στο portfolio. Αν υπάρχει χρόνος μπορούν να παίξουν τα διαδραστικά παιχνίδια, που δημιούργησαν στο πρόγραμμα καλλιέργειας δεξιοτήτων, ως αξιολόγηση της νέας γνώσης, που κατακτήθηκε.  **Επέκταση:** Η αξιολόγηση του προγράμματος μπορεί να γίνει και μέσα από τη δημιουργία επιτραπέζιου παιχνιδιού(βλ. Παράρτημα\_ Εργαστήριο 7). Κατά αυτόν τον τρόπο μέσα από μια δημιουργική διαδικασία ο/η εκπαιδευτικός μπορεί να διαπιστώσει κατά πόσο οι μαθητές/τριες κατανόησαν το θέμα και τις διαστάσεις του. |