**Περιγραφή ενδεικτικών δραστηριοτήτων για το portfolio μαθητή/τριας**

Το Portfolio στα Εργαστήρια Δεξιοτήτων είναι ο «φάκελος παρουσίασης της προσωπικής ανάπτυξης του/της μαθητή/τριας», που αποτυπώνει εξελικτικά τη μαθησιακή πορεία στα Εργαστήρια Δεξιοτήτων και την προσπάθεια του για αυτοβελτίωση. Ως μορφή αυθεντικής αξιολόγησης το portfolio συμπληρώνεται από τον/τη μαθητή/τρια και παρέχει πλήθος περιγραφικών στοιχείων σχετικά με την πρόοδο του στις δεξιότητες, τα οποία είναι βασισμένα σε πραγματικές καταστάσεις. Στο portfolio μπορούν να καταχωρηθούν: δείγματα εργασιών του/της μαθητή/τριας, συνθετικές δημιουργικές εργασίες που εκπονεί ο/η μαθητής/τρια μόνος/η του/της ή ως μέλος ομάδας (π.χ. ψηφιακή ιστορία, οικοκώδικας καλών πρακτικών προστασίας του κλίματος), φωτογραφίες ή βίντεο συμμετοχής του/της σε δραστηριότητες, φωτογραφίες από τα έργα του/της, ηχογραφημένα ή μαγνητοσκοπημένα στιγμιότυπα από δημιουργίες του/της, φύλλα αξιολόγησης αυτοαξιολόγησης, ετεροαξιολόγησης, κριτήρια και Φύλλα αξιολόγησης, περιγραφικές παρατηρήσεις, σημειώσεις και σχόλια του εκπαιδευτικού για δραστηριότητες του/της από την παρατήρηση και τις συζητήσεις. Στο portfolio αξιοποιούνται και οι ρουμπρίκες και οι κλείδες παρατήρησης για την ανάπτυξη των στοχευμένων δεξιοτήτων.

Η καταχώριση των τεκμηρίων μπορεί να είναι και ψηφιακή σε ψηφιακό φάκελο. Σε κάθε περίπτωση, είτε έντυπη, είτε ψηφιακή, η επιλογή των τεκμηρίων είναι μια διαδικασία δηλωτική των δεξιοτήτων, που ανέπτυξαν οι μαθητές/τριες.

Ενδεικτικές δραστηριότητες για το portfolio μαθητή/τριας στο πρόγραμμα «Αναλαμβάνουμε δράση για το κλίμα που αλλάζει»:

* Ο/Η εκπαιδευτικός διαμορφώνει
* φύλλο με ερωτήσεις - **portfolio** μαθητή/τριας
* κλείδα παρατήρησης με κριτήρια σχετικά τα γνωστικά, ψυχοκινητικά και συναισθηματικά χαρακτηριστικά των μαθητών/τριών και τις στοχευμένες δεξιότητες των εργαστηρίων (γνώσεις, στάσεις, δεξιότητες)
* Ο εκπαιδευτικός εμπλέκει τους/τις μαθητές/τριες στη διαδικασία επιλογής τεκμηρίων της δουλειάς τους στο πλαίσιο του προγράμματος ή των έργων τους (ψηφιακές ή έντυπες δημιουργίες), που θα καταχωρίσουν στον Ατομικό Φάκελο-portfolio αιτιολογώντας την επιλογή τους (7ο εργαστήριο). Οι μαθητές/τριες επιλέγουν ποια δείγματα των εργασιών τους από τις δραστηριότητες θέλουν να παρουσιάσουν και να συμπεριλάβουν στον φάκελό τους, ορίζουν κριτήρια, αιτιολογούν την επιλογή του/της (π.χ. «επιλέγω αυτήν την εργασία γιατί…»), επιστρέφουν σε αυτά που έκαναν ή έμαθαν, στοχάζονται πάνω στη συνολική δράση, αναθεωρούν κι έτσι γνωρίζουν καλύτερα τον εαυτό τους και συνειδητοποιούν την πορεία, την εξέλιξή τους (αυτοαξιολόγηση, καλλιέργεια μεταγνωστικών δεξιοτήτων).