**Ενδεικτικές δραστηριότητες για την περιγραφική αξιολόγηση**

Η φιλοσοφία των Εργαστηρίων Δεξιοτήτων στηρίζεται στις σύγχρονες θεωρίες μάθησης και αξιοποιεί την περιγραφική αξιολόγηση [(http://iep.edu.gr/el/component/k2/content/39-pilotiki-efarmogi-tis-perigrafikis-aksiologisis)](http://iep.edu.gr/el/component/k2/content/39-pilotiki-efarmogi-tis-perigrafikis-aksiologisis) και την παιδαγωγική που αυτή παράγει.

Η περιγραφική αξιολόγηση αποτελεί αναπόσπαστο μέρος της εκπαιδευτικής διαδικασίας. Ο/Η εκπαιδευτικός αποφασίζει τι ακριβώς θα αξιολογήσει, ποιος είναι ο στόχος της αξιολόγησης, τι είδους πληροφορίες θα συλλέξει, ποια/ποιες μέθοδο/μεθόδους θα χρησιμοποιήσει για τη συλλογή τους. Προτείνεται η υιοθέτηση μιας πολυμεθοδικής προσέγγισης με συνδυασμό μεθόδων: αυτοαξιολόγηση, ετεροαξιολόγηση, ατομικό φάκελο, παρατήρηση, συζητήσεις, εργασίες.

Στο παρόν πρόγραμμα ο/η εκπαιδευτικός αξιοποιεί την περιγραφική αξιολόγηση, προκειμένου να διερευνήσει το βαθμό ανάπτυξης των στοχευμένων δεξιοτήτων (δεξιότητες μάθησης 21ου αιώνα: επικοινωνία, συνεργασία, κριτική σκέψη, δημιουργικότητα, 4cs). Αξιολογεί την ενεργητική συμμετοχή και εμπλοκή όλων μαθητών/τριών της τάξης σε όλες τις φάσεις της διαδικασίας, τον βαθμό κατάκτησης των στοχευμένων δεξιοτήτων κάθε εργαστηρίου και συνολικά του προγράμματος καλλιέργειας δεξιοτήτων, την ανάπτυξη μεταγνωστικών δεξιοτήτων κ.ά.

Ενδεικτικά προτείνεται ο/η εκπαιδευτικός να υλοποιήσει τις παρακάτω δράσεις για την περιγραφική αξιολόγηση στο Θεματική «Φροντίζω το περιβάλλον» στο πλαίσιο του προγράμματος «Αναλαμβάνουμε δράση για το κλίμα που αλλάζει»:

-Να διαμορφώσει και να αξιοποιήσει

* **κλείδα παρατήρησης** με κριτήρια σχετικά τα γνωστικά, ψυχοκινητικά και συναισθηματικά χαρακτηριστικά των μαθητών/τριών και τις στοχευμένες δεξιότητες των εργαστηρίων (γνώσεις, στάσεις, δεξιότητες)
* **φύλλα αυτοαξιολόγησης, φύλλα ετεροαξιολόγησης, κλίμακες ελέγχου (checklist) ή διαβάθμισης (ρουμπρίκες)** για αξιολόγηση μαθητών/τριών και ομάδας μαθητών/τριών, που αφορούν σε στοχευμένες δεξιότητες και αξιολόγηση με βάση συγκεκριμένα κριτήρια (π.χ. το βαθμό ανάπτυξης των δεξιοτήτων στις οποίες στοχεύει το εργαστήριο: δεξιότητες μάθησης 21ου αιώνα: επικοινωνία, συνεργασία, κριτική σκέψη, δημιουργικότητα, την ικανότητα του/της μαθητή/τριας να δημιουργεί ψηφιακό υλικό: ψηφιακά παιχνίδια, ψηφιακά παραγόμενα, κ.ά.),
* **ατομικό φάκελο-portfolio** μαθητή/τριας

Δραστηριότητες για την περιγραφική αξιολόγηση αποτελούν επίσης: η τήρηση ημερολόγιου (με σημειώσεις για την πορεία των εργαστηρίων και αναστοχαστικές παρατηρήσεις), οι συζητήσεις με τους/τις μαθητές/τριες και τα φύλλα εργασίας.

Ενδεικτικά παρατίθεται:

(α) κλείδα παρατήρησης μαθητή/τρια στο πλαίσιο της ομάδας,

* δίνει τη δυνατότητα στον εκπαιδευτικό να επισημάνει ποια είναι η αλληλεπίδραση του μαθητή με την ομάδα, ποια είναι η αλληλεπίδραση με το περιεχόμενο της μάθησης, τι έχει μάθει κάθε μαθητής, πώς το έχει μάθει και τι τον κινητοποιεί.

(β) φύλλο αυτοαξιολόγησης ομάδας μαθητών/τριών αξιοποιώντας τους «Περιγραφικούς δείκτες Αξιολόγησης» του Συμβουλίου της Ευρώπης (2018)

* δίνει τη δυνατότητα στην ομάδα των μαθητών/τριών να προβληματιστεί σχετικά με τις προσπάθειές της στο πλαίσιο του συγκεκριμένου εργαστηρίου (Εργαστήριο 5).

(γ) μια ρουμπρίκα συνεργασίας.